ลากตัวคนผิด
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันพฤหัสบดีที่ 17 มิ.ย. 2553
17 มิ.ย. 2553

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันพฤหัสบดีที่ 17 มิ.ย. 2553
...ตลาดหุ้นไทย ได้อานิสงส์หุ้นสหรัฐ กระตุ้นตลาดบวกได้ตลอดทั้งวัน แต่ยังผ่าน 790 จุด ไม่ได้สุดท้ายปิดตลาดที่ 786.64 จุด เพิ่มขึ้น 6.27 จุด มูลค่าการซื้อขาย 29,417 ล้าน
...การลงทุนของต่างชาติช่วงนี้ มีทั้งซื้อ-ขาย สุทธิ สลับกัน วานนี้ เก็บหนักมือ 2,620 ล้านบาท 
...หุ้นพลังงานตัวใหญ่ อย่าง ปตท. (PTT) ปตท.สผ. (PTTEP) บ้านปู (BANPU) กลับมาเล่นกันคึกคักรับราคาน้ำมันโลกขยับ 
...ส่วนหุ้นขนาดกลางที่เล่นไม่เลิก เช่น เจริญโภคภัณฑ์อาหาร (CPF) หรืออินโดรามาฯ (IVL) ราคาเริ่มแผ่ว พักยกสลับเข้าหุ้นใหญ่ 
...IVL น่าสนยิ่งขึ้นระยะยาวหลังเบียด MINT (ไมเนอร์ อินเตอร์เนชั่นแนล) เข้าคำนวณดัชนีฟุตซี่ สถาบันใช้อ้างอิงออกผลิตภัณฑ์ต่างๆ
...ไทยคม (THCOM) ปั่นขึ้นมา เล่น 2 วัน เซียนแถวคลองประปาและคนใกล้ตัวรวยกันเละ ส่วนแมลงเม่าตายเป็นเบือ
...ทั้งตลาดหลักทรัพย์และ ก.ล.ต. ที่ถูก ชี้เป้าให้เข้าตรวจสอบหุ้น THCOM ต้องกล้าดำเนินการตรวจ สอบอย่างจริงจัง โปร่งใส ลากคนที่ได้ประโยชน์จากการปั่นหุ้นออกมาให้ได้ แม้ว่าจะเป็นนักการเมืองก็ตาม ผิดจริงต้องลงโทษ อย่าให้เกิดคำถามการปฏิบัติ 2 มาตรฐาน ระหว่างนักการเมืองกับรายใหญ่ 
...สำหรับรายย่อยที่เข้าไปร่วมวงเล่น THCOM ต้องระวังอย่างมาก ดีลการซื้อขายไทยคม ไม่ใช่เวลานี้ แต่อีกไกล ที่สำคัญความชัดเจน ยังไม่มี เป็น แค่ลมปาก ที่เป่าโอมเพี้ยงแล้วลากหุ้นขึ้นได้ ฝีปากดีไม่แพ้ฝีมือ (ปั่น)
...ตัวละครแต่ละตัวที่แจ้งซื้อใบแสดงสิทธิในการซื้อหุ้นเพิ่มทุนที่โอนสิทธิได้ ของบริษัท โซลูชั่น คอนเนอร์ (SLC – T 1) ทั้ง 5-6 คน ล้วนเป็นตัวแทน (นอมินี) ทั้งสิ้น แต่ละคนถือ SLC-T ไม่ต่ำกว่า 6% .....ส่วนตัวจริงจะโผล่หลังจากใช้สิทธิเป็นหุ้นแม่ SLC แล้ว
...“สนั่น อังอุบลกุล” เจ้าพ่อศรีไทยซุปเปอร์แวร์ (SITHAI) วันที่โรงงานที่อมตะถูกเผา ไม่ได้หลบไปไหน แต่ที่ติดต่อใครไม่ได้ เพราะรับโทรศัพท์ (มือถือ) ทั้งวันจนแบตเตอรี่หมด หาที่ชาร์จไม่ได้ แต่ก็พยายามพักเครื่องแล้วเปิดใหม่ติดๆ ดับๆ อยู่อย่างนี้จนเลิกโทรกันไปเอง 
...ซีเฟรชฯ (CFRESH) สุรพลฟู้ดส์ (SSF) สแกนดิเนเวียลีสซิ่ง (SCAN) และ ที.เค.เอส.ฯ (TKS) ย้ายหุ้นไปซื้อขายหมวดใหม่ เริ่ม 2 ก.ค.นี้